Mazda MX-30 lander i Danmark til september

Det er efterhånden ved at være et par måneder siden at Mazda satte prislap på sin første elbil, Mazda MX-30, men først nu er japanerne klar til at sætte dato på dansk levering. Det bliver til september.

Produktionen af MX-30 startede den 19. maj på fabrikken Ujina Nr. 1 i Hiroshima, der er Mazdas hjemby i Japan. Mazdas første serieproducerede elbil er en Crossover-SUV, der hovedsageligt er designet med Europa i tankerne.

Den danske lancering af Mazda MX-30 finder efter planen sted i september 2020 med priser fra 240.000 kr for en MX-30 SKY. En særligt veludstyret First Edition-udgave koster fra 253.000 kr., og den vil fra starten også kunne privatleases med en månedlig ydelse fra 3.195 kr. Topmodellen i Mazdas elektriske modelprogram er MX-30 COSMO til 270.000 kr.

Det eneste, der adskiller de tre varianter, er udstyrsniveauet – drivlinjen i bilerne er den samme, nemlig en 35,5 kWh batteripakke, der giver en rækkevidde på 200 kilometer ifølge WLTP-standarden. Den kan genoplades med op til 50 kW, hvilket er i den langsommere ende af skalaen. Tesla kan til sammenligning oplades med mellem 100 og 250 kW.

MX-30’erens motor kan yde 143 hk og 265 Nm og tophastigheden er på 140 kilometer i timen. Den kan accelerere fra 0 til 100 km/t på 9,7 sekunder. Det er med andre ord ikke just nogen sportsvogn, men Mazda mener, at bestykningen ”opfylder mange menneskers daglige transportbehov”.

På Mazdas hjemmeside er der mulighed for at bygge din egen udgave af MX’30’eren og få nærmere informationer om de forskellige udstyrsniveauer.

Mazda MX-30 lander i Danmark til september