Mazda MX-30 er kommet til landet

Hvis du ikke har planer i weekenden, kan du tage omkring en af landets Mazda-forhandlere og prøvekøre selskabets første elbil, Mazda MX-30. I en pressemeddelelse fortæller selskabet, at bilen nu er ankommet hos de danske forhandlere i to udstyrsvarianter.

Begge varianter er baseret på en elmotor med 145 hk, der er koblet til en batteripakke på 35,5 kWh. Det giver, ifølge WLTP, en rækkevidde på 200 kilometer ved blandet kørsel. Den kan genoplades med op til 50 kW, hvilket er i den langsommere ende af skalaen. Tesla kan til sammenligning oplades med mellem 100 og 250 kW.

Startprisen på de 240.000 kroner giver adgang til basisversionen, Mazda MX-30 Sky. Den har blandt andet adaptiv fartpilot, navigation, head-up-display i forruden, varmepumpe, Connected Services, 18-tommer aluminiumsfælge og “et omfattende sikkerhedsudstyr”.

Betaler man 30.000 kroner mere, får man MX-30 i udstyrsvarianten Cosmo, der har et mere luksuriøst udstyr. Den har blandt andet adaptive full-led lygter, der kan blænde op og ned i segmenter, BOSE stereoanlæg med 12 højttalere, elektrisk indstilleligt førersæde med memory-funktion, varme i rat og forsæder samt en række udvidede sikkerhedsfunktioner, oplyses det.

Mellem de to udstyrsniveauer, Sky og Cosmo, er der i en begrænset periode en særlig First Edition-variant. Den er udstyret som en MX-30 Sky men har derudover interiøret fra en Cosmo samt udstyr som de adaptive full LED-forlygter, elektrisk indstilleligt førersæde og varme i forsæderne. MX-30 First Edition er prissat til 253.000 kroner.

Indvendigt har Mazda forsøgt at skabe en luftig atmosfære, blandt andet ved hjælp af en ”svævende” midterkonsol. Mazda har også, specielt til MX-30, udviklet bæredygtige, miljøvenlige materialer til interiøret. Dørbeklædningerne er delvist beklædt med et blødt materiale fremstillet af genbrugte plastikflasker, og sæderne er betrukket med stof, der til dels består af genbrugt garn. Miljøvenligt forarbejdet kork pryder midterkonsollen.

Du kan hente en PDF med prislisten udstyr og teknisk data her, eller besøge mazda.dk for at læse mere om bilen. Her er et par billeder:

Mazda MX-30 er kommet til landet