Mazda sætter prislap på sin MX-30 elbil

Der kommer godt nok tre forskellige varianter af Mazda MX-30, der er Mazdas første elbil, men grundlæggende er drivlinjerne ens – det er udelukkende udstyrsniveauet, der varierer. Og priserne kommer til at starte ved 240.000 kroner inklusive levering.

MX-30 er en såkaldt crossover og kan bedst betegnes som en bybil. Bilen er udstyret med en batteripakke på 35,5 kWh, hvilket giver den en rækkevidde på 200 kilometer ifølge WLTP-standarden. Det er ungefär samme størrelse batteri som i Honda e, der har en rækkevidde på 220 kilometer (WLTP). MX-30 kan lynoplades med op til 50 kW – Honda e med op til 60 kW.

Mazda har valgt batteristørrelsen ud fra den betragtning, at ”det er mindre miljøbelastende at producere end et større batteri, og at det opfylder mange menneskers daglige transportbehov”.

Elmotoren yder 143 hk og 265 Nm, tophastigheden er 140 km/t, og accelerationstiden fra 0-100 km/t er 9,7 sekunder, oplyser firmaet.

Tre varianter

Som sagt kommer bilen i tre udstyrsvarianter; indstigningsmodellen bliver MX-30 Sky der koster 240.000 kroner. Derudover kommer modelprogrammet til at omfatte MX-30 First Edition til 253.000 kr og MX-30 Cosmo til 270.000 kr.

Der er endnu ikke præcis dato på lanceringen herhjemme, men Mazda har allerede åbnet for en “Byg din Mazda MX-30” på deres hjemmeside, hvor der er nærmere informationer om de forskellige udstyrsniveauer.

Her er lidt billeder af banditten (klik for større):

Mazda sætter prislap på sin MX-30 elbil