Video: Første kig på Mazda MX-30

Mazda MX-30 skal konkurrere med et efterhånden lidt presset felt af elbiler fra andre producenter – eksempelvis Nissan Leaf, den elektriske Mini, Renault Zoe og en hel del kommende biler i klassen.
Prisen begynder ved ganske beskedne 240.000 kr., og det er med et batteri på 35,5kWh der leverer en rækkevidde på ca. 200km WLTP og 143 hestekræfter. Det er ikke voldsomt meget, men svarer meget godt til de andre biler i prisklassen.

“Kun” 50kW opladning

Desværre har Mazda valgt at opladningen kun kan foregå ved max 50kW. Man kan dog indvende, at det også er okay på en bil der har et så relativt lille batteri.

Større bekymring er dog, at bilen kun lader på en enkelt fase når den lader på hjemmelader eller en af de “små” offentlige ladere der normalt er placeret i byerne og ved virksomheder – og dermed er den begrænset til 6,6kW, og ofte endda mindre. Det er måske ikke et problem, hvis du alligevel bare sætter bilen til opladning natten over – men det er et problem, hvis du skal nå at lade under et to-timers møde – og bagefter skal køre en længere tur. Opladningen fra nul til 100% vil vare lidt over fem timer. På DC laderen med 50kW tager det ca. 40 minutter at komme til 80% hvis batteriet er næsten fladt.

God pakke til prisen

På trods af den lidt langsommelige opladning virker MX-30 til at blive et fornuftigt bekendtskab, hvis du har brug for en pendlerbil der ikke skal køre meget over 100 km om dagen i gennemsnit. Og til prisen på de 240.000 (og en mulighed for privatleasing for ca. 3.000kr. pr. måned over tre år) får du faktisk en fornuftig elbil, så vidt vi kan bedømme. Vi får MX-0 til test så snart den rammer landet, så du kan få en anmeldelse her på siderne.

Du kan læse mere om Mazda MX-30 hos Mazda her.

Video: Første kig på Mazda MX-30